**Tillæg til rapport om Bispebjerg-Brønshøj-Modellen (BBM) 12. marts 2021 – beskrivelse af forløbet i arbejdet med budget 22**

Da der for budget 2017 blev vedtaget en ny budgetmodel for fordeling af ligningsmidler i Bispebjerg-Brønshøj Provsti baseret på kendte og transparente kriterier, vedtog man også, at fordelingen for 2017 skulle gælde i fire år, dog justeret med den af Budgetudvalget bestemte fremskrivning.

Som det også fremgår af rapporten om budgetmodellen[[1]](#footnote-1), var man allerede ved vedtagelsen af modellen for de fire år klar over, at der var nogle forhold, som skulle tages op til overvejelse og evaluering, når de fire år var gået, og inden man forsatte med en ny periode.

Derfor forelagde provstiudvalgsformand og provst på provstiudvalgsmøde 26. august 2020 en plan for, hvordan man i en åben proces kunne foretage en sådan evaluering og evt. justering af modellen forud for en ny periode (bilag 1 og 2). Processen skulle tage sin begyndelse på det lovpligtige budgetsamråd, som alle menighedsråd inkl. præster inviteres til, og som annonceres for og er åbent for offentligheden. Budgetsamrådet blev afviklet i Kapernaumskirken d. 9. september 2020 (dagsorden kan ses på bilag 3).

Pga. en misforståelse måtte det planlagte dagsordenspunkt om Børnenes Katedral udgå til budgetsamrådet. Det skabte tid og rum for en god samtale om økonomien i provstiet og om budgetmodellen, som PUformanden gennemgik med en PowerPoint-præsentation, som afsluttedes med præsentation af plan for processens forløb (bilag 4). I slutningen af mødet nedsatte man en arbejdsgruppe (af dem, som meldte sig) bestående af: Karen-Marie Olesen (formand for PU og Grundtvigs MR), Johanne Petersen (Brønshøj MR), Mads Graves Pedersen (præst i Tagensbo), Mogens Havnsøe (Kapernaum MR), Augusta Rothe (kordegn i Ansgar), Ulla Nielsen (Husum MR), Stefan Ingerslev (Husum MR) og Johanne Haastrup (provst). Arbejdsgruppens opgave blev at kvalificere drøftelsen af evt. ændringer i modellen for en ny periode (bilag 5).

5. oktober afholdtes første møde i arbejdsgruppen. Der var en meget åben debat, hvor alle tanker og idéer havde frit løb. For at få lidt form på drøftelsen bad provsten om, at alle i ultrakort form beskrev deres forslag til justeringer/ændringer (bilag 6). Derefter mødtes provst og PUformand for at samle op inden næste møde i arbejdsgruppen.

Til provstiudvalgsmødet 7. oktober skulle man efter planen have drøftet ny periode for BBM. Da arbejdsgruppen først havde kunnet mødes 5. oktober og endnu ikke havde noget konkret at bidrage med til drøftelsen, valgte man dog at udskyde drøftelsen til næste PUmøde 4. november (bilag 7).

26. oktober mødtes arbejdsgruppen igen. PUformanden viste slides med de første beregninger for en ny periode af budgetmodellen, som viste store udslag ift. nuværende fordeling af ligningsmidler. Der blev udtrykt skepsis over for modellens beregningsmetoder og mistillid til statistiktal: Man mente for det første, at der var uklarhed om, hvad der skulle tælles, for det andet at dem, der talte, måske pyntede lidt på tallene, og for det tredje at ting, der burde tælles med, ikke blev det. Der var desuden mange meninger om, hvor mange år tilbage statistiktallene skulle bruges. Tanken kom frem, at for stor en del af ligningsmidlerne var hægtet op på antallet af gudstjenester, kirkelige handlinger og aktiviteter, og for lille en del baseret på et grundbeløb til hver kirke. Det var svært at nå frem til konklusioner pga. medlemmernes indbyrdes forskellige holdninger til, hvilket emne der burde fokuseres på, og fordi flere og flere muligheder for udregninger blev kastet op til debat.

4. november var flere interesserede mødt op til PUmødet i Emdrup (bilag 8) for at deltage i den åbne drøftelse af ny periode for BBM. Formanden viste de første udkast til ny periode med store udsving for bl.a. Ansgar. Noterne (bilag 9) fra dette møde afspejler emnerne fra arbejdsgruppens møde 26. oktober. Arbejdsgruppen fik til opgave at arbejde videre med inputs fra salen. Næste fælles drøftelse var sat til PUmødet 3. februar.

30. november mødtes arbejdsgruppen igen. Der tegnede sig nu tre spor, som man ønskede at forelægge for PU på deres møde i januar:   
1) Fortsættelse af den nuværende models fordelingsnøgle (baseret på statistiktal 14-15-16) dog justeret for Husumvolds nye tilbygning og dermed antal m2, samt en udviklingspulje på 1%.   
2) Udvikling af en helt ny model.   
3) Fortsættelse af den nuværende models principper, men med statistiktal rullende tre år tilbage (dog for budget 22 statistiktal fra 18-19-19 pga. corona i 20) (bilag 10).

3. januar skrev PUformanden mail med opsamling (bilag 11) forud for mødet, som Ansgar ønskede afholdt. I regnearkene brugte hun nu nye statistiktal fra Ansgar, som havde afleveret en korrigeret statistik. Samme dag skrev Karsten Thystrup mail som oplæg til mødet (bilag 12).

4. januar afholdt PUformand og provst møde med Augusta Rothe og Karsten Thystrup (henholdsvis kordegn og formand Ansgar) for at drøfte deres indvendinger imod den nuværende budgetmodels principper, f.eks. modellens store følsomhed over for ændret aktivitetsniveau og dermed ændrede statistiktal. Karsten og Augusta viste forslag til anderledes modeller med andre principper for fordeling, bl.a. større grundbeløb og større hensyntagen til antal medlemmer og kirkeskatteindtægt i det enkelte sogn (bilag 13).

5. januar samlede provst op på de tre spor i arbejdsgruppen, og formanden illustrerede med regneark og taleksempler (se bilag 14).

13. januar blev opsamlingen forelagt PU (bilag 15). Karsten Thystrup deltog og fik taletid til sine synspunkter om en ny model, som efter hans mening skulle være mere objektiv og retfærdig. PU besluttede, at arbejdsgruppen skulle arbejde videre med de tre forslag og kvalificere dem samt verificere statistiktallene.

18. januar mødtes arbejdsgruppen igen – nu udvidet med Karsten Thystrup. Provsten forlangte, at gruppen delte sig i to, for at der skulle ske fremdrift ift., hvad man skulle forelægge PU til beslutning vedr. budget 22. Karsten Thystrup og PUformanden arbejdede i den ene gruppe videre med et forslag til en helt ny model. Mads Graves Pedersen, Augusta Rothe, Mogens Havnsøe, Ulla Nielsen og provsten arbejdede videre i den anden gruppe med en justering af BBM. Stefan Ingerslev var ophørt med at deltage, og Johanne Petersen ønskede at udtræde. Sidstnævnte arbejdsgruppe mødtes 21. januar (noter herfra bilag 16) og 28. januar, hvor småting blev afklaret.

1. februar var der et fælles møde for begge arbejdsgrupper forud for PUmødet, hvor de præsenterede deres forslag til PU for hinanden.

3. februar var der atter afsat tid på PUmødet til drøftelse af ny periode af budgetmodellen. Det skulle have været åbent for alle interesserede, men fordi mødet pga. coronarestriktioner blev afholdt virtuelt, havde man besluttet at udskyde denne del (bilag 17). Repræsentanter fra arbejdsgrupperne var dog til stede – og det blev italesat, at deres taletid til dette møde var begrænset for at give PUmedlemmerne tid til at drøfte og få besvaret spørgsmål. Arbejdsgrupperne ønskede, at PU skulle tage beslutning og vælge imellem de to arbejdsgruppers forslag. PU følte sig imidlertid ikke godt nok klædt på til en sådan beslutning, b.la. fordi arbejdsgruppernes forslag ikke var sendt ud på forhånd. Derfor besluttedes det (jfr. bilag 18), at PUformanden skulle indkalde til ekstraordinært møde 11. februar med dette som eneste punkt.

11. februar afholdtes det ekstraordinære møde, og PU havde på forhånd fået tilsendt PUformandens overskuelige opstilling af fire forslag (bilag 19). PU besluttede, at for budget 22s vedkommende ville man arbejde videre med en justering af BBM. Man ville bede om en repræsentant fra hvert sogn og indkalde til møde i uge 8 (bilag 20).

18. februar indkaldtes til første møde i den nye arbejdsgruppe med repræsentanter fra alle sogne (bilag 21).

25. februar afholdtes første møde, og provst og PUformand sendte i fællesskab oplæg til drøftelse ud (bilag 22). I noter fra mødet opsamlede provsten, hvad man var blevet enige om, bl.a. mht. den fælles aktivitetspulje, og bl.a. fremlagde en oversigt over, hvad der tælles/tæller i statistikskemaet (bilag 23):

Med udgangspunkt i Stiftets statistikskema tælles, som følger:

**’Skal’-aktiviteter:**

pkt. 4: Gudstjenester undtagen babysalmesang

pkt. 5: Andagter (tæller kun ½, fordi en andagt har mindre musikalsk besætning, dvs. kirkesanger/-kor og musikere og færre musikalske indslag og salmer, samt færre liturgiske led. Det er præstens afgørelse, om der er tale om en andagt eller en gudstjeneste.)

pkt. 6: Gudstjenester andetsteds (typisk på plejehjem, tæller i det sogne, som leverer personale)

pkt. 9: Vielser og velsignelser, som sker i kirken

pkt. 10: Begravelser, som sker i kirken

pkt. 12: Konfirmander i tællingsåret (tæller 24 (undervisningsgange) for hvert hold

pkt. 13: Minikonfirmander tæller 8 (undervisningsgange)

**’Kan’-aktiviteter:**

pkt. 4 og 16k: Babysalmesang

pkt. 7: Kirkekoncerter

pkt. 16: Alle aktiviteter, som foregår i kirken, og som har kirken som afsender, dvs. ikke:

* turister
* spejdere/FDF’ere
* udlejning (til f.eks. sammenkomst efter en kirkelig handling, boligforening osv.)
* udlån (til f.eks. forening, eller til kor, som ikke ledes af kirkens personale)
* pilgrimsvandringer (NB! tælles med i seneste udgave af optællingsvejledning)

3. marts fremlagde provsten resultatet af drøftelsen på mødet i den nye arbejdsgruppe og fortalte, at provstiarkitekt og provst ugen efter ville tage rundt i kirkerne for at få verificeret m2 og brug af lokalerne. PU hørtes mht. brug af statistiktal fra 2021, og det lod til, at der var stemning for at lade disse tal gælde, da vilkårene er de samme for alle. I øvrigt besluttede PU, at almindelig åbenhed i forvaltning og demokrati er tilgodeset i processen med drøftelse og beslutning vedr. justeringer af BBM ift. budget 22, fordi alle MR inkl. præster var blevet inviteret til budgetsamråd og PUmøde, hvor BBM var blevet drøftet, fordi alle havde haft mulighed for at deltage i den første arbejdsgruppe, og fordi alle MR er repræsenteret i den nye arbejdsgruppe. Og endelig fordi indstillingen til PU vedr. budget 22, som forventedes vedtaget på mødet 7. april, skulle udsendes til alle MR efter arbejdsgruppens næste møde 15. marts (som det fremgår af referatet bilag 24).

’Høringen’ pr. mail til alle formænd (bilag 25) af modellen og dens konkrete udformning i budget 22 afstedkom ingen kommentarer, sandsynligvis fordi indvendinger allerede var drøftet via alle MRs repræsentation i arbejdsgruppen og i PU.

7. april vedtoges budget 22 og man besluttede (jfr. referat bilag 26), at budget 22 og dermed den justerede udgave af BBM (bilag 27) skulle præsenteres for alle interesserede på Budgetsamrådet 5. maj med mulighed for at stille spørgsmål.

De sidste reguleringer af m2-optællinger blev foretaget af provstiarkitekten (bilag 28), og ligningen blev meldt ud til kirkekasserne.

Der er 10. juni blevet afholdt møde i Emdrup Kirke for dem, der ude i kirkerne sidder med optælling til statistik, og der arbejdes med et udvidet statistikark med fokus på de tal, der bruges i modellen. Til dette møde blev det igen påpeget, at man fortsat bør overveje, om ikke også man skal medtælle

* turister
* spejdere/FDF’ere
* udlejning (til f.eks. sammenkomst efter en kirkelig handling, boligforening osv.)
* udlån (til f.eks. forening, eller til kor, som ikke ledes af kirkens personale)

Yderligere bilag:

Bilag 29 Seneste opdaterede vejledning i optælling

Bilag 30 Kriterier for aktivitetspulje

Bilag 31 Ansøgningsskema aktivitetspulje

Bilag 32 Gældende budget 22 – med Budgetudvalgets vedtagne fremskrivning på 2%

091121/JOST

1. Denne rapport har siden juni 2017 været tilgængelig på provstiets hjemmeside: <http://bispebjerg-bronshojprovsti.dk/provsti-info/budgetmodel/> [↑](#footnote-ref-1)